Մի դրվագ երկաթեղեն հավաքողի կյանքից

«Մի դրվագ երկաթեղեն հավաքողի կյանքից» (), 2013 թվականին թողարկված բոսնիական կինոնկար, որի սցենարիստն ու բեմադող ռեժիսորը Դենիս Տանովիչն է։ Ֆիլմը ներկայացվել է Բեռլինի 63-րդ միջազգային կինոփառատոնում, որտեղ արժանացել է ժյուրիի Գրան պրի մրցանակին, իսկ գլխավոր հերոսի կերպարը մարմնավորած Նազիֆ Մույիչն էլ «Արծաթե արջ» մրցանակ է ստացել տղամարդու դերի լավագույն կատարման համար։ Ֆիլմը ցուցադրվել է նաև Տորոնտոյի 2013 թվականի միջազգային կինոփառատոնում՝ «Ժամանակակից համաշխարհային կինո» բաժնում, բացի այդ, ընտրվել է որպես Բոսնիայի առաջադրած թեկնածու՝ ամերիկյան կինոակադեմիայի «Օսկար» մրցանակի համար պայքարելու «Լավագույն օտարալեզու ֆիլմ» անվանակարգում և տեղ է գրավել մրցանակաբաշխության կրճատված ցանկ (shortlist) անցած կինոնկարների շարքում։

Դիպաշար
Կինոնկարը բոսնիական գյուղերից մեկում ապրող գնչուական մի ընտանիքի մասին է։ Նազիֆն ու նրա կինը՝ Սենադան, իրենց ու երկու դստրիկների գոյությունը  պահպանում են մետաղի ջարդոն հավաքելով և դրա առևտրով զբաղվողին վաճառելով։ Մի օր էլ Սենադան ցավի սուր նոպա է ունենում։ Նազիֆը նրան հասցնում է հիվանդանոց։ Այստեղ կնոջը հետազոտելուց հետո հայտնում են, որ նրա դեռ չծնված երեխան մահացել է, և հետագա բարդություններից խուսափելու համար Սենադային պետք է շտապ վիրահատել։ Վիրահատության համար պահանջում են 980 մարկ գումար, որի ձեռքբերման նպատակով ամուսնական զույգը մեծ ջանքեր է գործադրում, սակայն այդպես էլ արդյունքի չի հասնում։ 

Ֆիլմում դերակատարումներով հանդես են եկել ոչ պրոֆեսիոնալ դերասաններ, որոնք կարծես հենց իրենց իսկ կյանքի դրվագներ են ներկայացնում։

Ծանոթագրություններ

Արտաքին հղումներ 
 

Բոսնիա և Հերցեգովինայի մշակույթ
Բոսնիական կինո
Բոսնիա և Հերցեգովինայի արվեստ